作者:白居易
標題:玩半開花贈皇甫郎中
內容:勿訝春來晚，無嫌花發遲。人憐全盛日，我愛半開時。紫蠟黏為蒂，紅蘇點作蕤。成都新夾纈，梁漢碎胭脂。樹杪真珠顆，牆頭小女兒。淺深妝駁落，高下火參差。蝶戲爭香朵，鶯啼選穩枝。好教郎作伴，合共酒相隨。醉玩無勝此，狂嘲更讓誰。猶殘少年興，不似老人詩。西日憑輕照，東風莫殺吹。明朝應爛漫，後夜更離披。林下遙相憶，尊前暗有期。銜杯嚼蕊思，唯我與君知。